Document ID: 32005R2067

KOMMISSIONENS FORORDNING (EF) Nr. 2067/2005
af 16. december 2005
om ændring af forordning (EF) nr. 92/2005 for så vidt angår alternative fremgangsmåder ved bortskaffelse og anvendelse af animalske biprodukter
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum (1), særlig artikel 4, stk. 2, litra e), artikel 5, stk. 2, litra g), artikel 6, stk. 2, litra i), og artikel 32, stk. 1, og
ud fra følgende betragtninger:
(1)
I forordning (EF) nr. 1774/2002 er der fastsat bestemmelser om fremgangsmåder ved bortskaffelse og anvendelse af animalske biprodukter. Det fastsættes endvidere, at der kan godkendes yderligere fremgangsmåder ved bortskaffelse eller anvendelse af animalske biprodukter efter høring af den relevante videnskabelige komité.
(2)
På grundlag af udtalelser fra Den Videnskabelige Styringskomité og fra Den Europæiske Fødevaresikkerhedsautoritet (EFSA) efter ikrafttrædelsen af Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (2) har Kommissionen hidtil godkendt fem processer som alternative fremgangsmåder ved bortskaffelse og anvendelse af animalske biprodukter.
(3)
Med udgangspunkt i supplerende oplysninger, der blev forelagt af ansøgere i forbindelse med vedtagelsen af Kommissionens forordning (EF) nr. 92/2005 af 19. januar 2005 om gennemførelse af Europa-Parlamentets og Rådets forordning (EF) nr. 1774/2002 for så vidt angår fremgangsmåder ved bortskaffelse eller anvendelse af animalske biprodukter og om ændring af bilag VI hertil for så vidt angår omdannelse til biogas og forarbejdning af afsmeltet fedt (3), afgav EFSA den 22. april 2004 en udtalelse om forbrænding af talg i en dampkedel og den 2. juni 2004 en udtalelse om biodiesel-processen som en sikker fremgangsmåde ved bortskaffelse af kategori 1-materiale.
(4)
På grundlag af denne EFSA-evaluering kan også biodiesel-processen anses for at være en sikker fremgangsmåde ved bortskaffelse og anvendelse af kategori 1-materiale. Forordning (EF) nr. 92/2005 bør derfor ændres, så den nye evaluering kommer til udtryk.
(5)
EFSA konkluderede endvidere, at forbrænding af talg i en dampkedel kan anses for at være en sikker fremgangsmåde ved bortskaffelse og anvendelse af animalske biprodukter. Betingelserne for, at processen anses for sikker, afspejles derfor i yderligere en ændring af nævnte forordning. Det bør tillades, at fedt, der er behandlet i overensstemmelse med procesparametrene, flyttes til andre anlæg med henblik på forbrænding for at undgå problemer med opbygning af lagre af det fremkomne materiale på eksisterende virksomheder. Der gælder strenge krav til adskillelse mellem forbrænding og forarbejdning af fødevarer og foder.
(6)
Teknologiske fremskridt har medført, at der er udviklet en række ændrede procesparametre vedrørende slutfaserne i processerne biodieselproduktion og forbrænding af animalsk fedt i en dampkedel. Forudsat at en af de forarbejdningsmetoder, der er fastsat i forordning (EF) nr. 1774/2002, allerede har været anvendt, bør medlemsstaters kompetente myndigheder kunne godkende disse ændrede procesparametre.
(7)
Sådanne alternative processer bør godkendes og anvendes, jf. dog anden gældende fællesskabslovgivning, navnlig på miljøområdet. Følgelig kan kravene til røggasrensningssystemer i forbindelse med processen alkalisk hydrolyse og biodiesel-processen udgå.
(8)
Der bør ikke være krav om, at biodiesel mærkes permanent, da fremstillingsprocessen er sikker, også for at gøre det lettere at anvende det som alternativt brændstof.
(9)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 92/2005 foretages følgende ændringer:
1)
Artikel 1, stk. 1 og 2, affattes således:
»1. Processerne alkalisk hydrolyse, jf. bilag I, biogasproduktion efter højtrykshydrolyse, jf. bilag III, biodieselproduktion, jf. bilag IV, og forbrænding af animalsk fedt i en dampkedel, jf. bilag VI, godkendes og kan tillades af den kompetente myndighed til behandling og bortskaffelse af kategori 1-materiale.
2. Den kompetente myndighed kan tillade, at der anvendes andre procesparametre for den fase af biodieselfremstillingsprocessen, der er omhandlet i bilag IV, punkt 1, litra b), nr. i), og for den fase af processen forbrænding af animalsk fedt i en dampkedel, der er omhandlet i bilag VI, punkt 1, litra c), nr. i), hvis de pågældende parametre giver en tilsvarende reduktion af risiciene for folke- og dyresundheden.«
2)
Artikel 2 affattes således:
»Artikel 2
Processerne alkalisk hydrolyse, hydrolyse ved højt tryk og høj temperatur, biogasproduktion efter højtrykshydrolyse, biodieselproduktion, Brookes-forgasning og forbrænding af animalsk fedt i en dampkedel, jf. bilag I-VI, godkendes og kan tillades af den kompetente myndighed til behandling og bortskaffelse af kategori 2- eller 3-materiale. Den kompetente myndighed kan tillade, at der anvendes andre procesparametre for den fase af biodieselfremstillingsprocessen, der er omhandlet i bilag IV, punkt 1, litra b), nr. i), og for den fase af processen forbrænding af animalsk fedt i en dampkedel, der er omhandlet i bilag VI, punkt 1, litra c), nr. i), hvis de pågældende parametre giver en tilsvarende reduktion af risiciene for folke- og dyresundheden.«
3)
I artikel 3, titel og første punktum, ændres »bilag I-V« til »bilag I-VI«.
4)
Artikel 4 ændres således:
a)
Stk. 1, første afsnit, affattes således:
»1. Det fremkomne materiale, bortset fra biodiesel fremstillet i overensstemmelse med bilag IV, mærkes permanent, hvis teknisk muligt med lugt, i henhold til bilag VI, kapitel I, punkt 8, i forordning (EF) nr. 1774/2002.«
b)
Følgende indsættes som stk. 5:
»5. Animalske biprodukter, der er fremkommet ved behandling af materiale i henhold til bilag IV, kan dog anvendes til de formål, der er fastsat i nævnte bilag.«
5)
Bilag I, III og IV ændres som angivet i bilaget til denne forordning, og der indsættes et bilag VI.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 2005.

Labels: 1
17
14
20